लेकिन, मुख्यमंत्री जिस आनंद विभाग की सदारत करेंगे, वह दूसरी किस्म का आनंद है। यह किस चीज से पैदा होता है, यह नहीं बताया जा सकता। वास्तव में, यह पूरी परिस्थिति से उपजता है। जैसे कहा जा सकता है कि पंजाब के लोग बिहार के लोगों से ज्यादा खुशहाल हैं। पंजाब की यह खुशहाली वहाँ के लोगों की संपन्नता, सामाजिक उदारता, स्त्रियों की स्वतंत्रता, मस्ती और चिंताहीनता से उत्पन्न हुई है। आप ठीक समझे, यह विभाग आनंद का नहीं, खुशहाली का है। अंतरराष्ट्रीय शब्दावली में यह 'हैप्पीनेस' है, जिसका दरिद्र अनुवाद आनंद किया गया है। संस्कृत से हिन्दी में आया हुआ आनंद शब्द किस मन:स्थिति को व्यक्त करता है, इसकी ओर संकेत करने के लिए दो शब्द काफी हैं – ब्रह्मानंद और काव्यानंद। कुछ लोग रति के आनंद को भी इसी श्रेणी में रखते हैं। आनंद सिर्फ सुख पाना या सुखी होना नहीं, सुख-विभोर हो जाना है। मैं नहीं जानता कि कोई सरकार सर्वसाधारण को सुख-विभोर कर सकती है – पहले वह खुद तो हो ले।